Christian Wiyghan Tumi

**Christian Wiyghan Tumi** (født 15. oktober 1930 i Kikaikelaki ved Kumbo i Kamerun, død 3. april 2021 i Douala) var en av den katolske kirkes kardinaler og erkebiskop av Douala.

## Liv og virke
### Bakgrunn
Christian Wiyghan Tumi tilhørte nso-klanen i det nordvestre Kamerun. Han fikk sin utdannelse ved seminaret i Kumbo i Kamerun, og og så ved seminarene i Ibadan, Bodija og Enugu i Nigeria.

### Prest
Han ble presteviet den 17. april 1966. Deretter utførte han i et år pastoralt arbeid i bispedømmet Kumbo som kapellan i Fiango før han i to år underviste ved juniorseminaret "Bishop Rogan College" i Soppo-Bouéa. I 1969 dro han utenlands for videre utdannelse. Først tok han lærerutdannelse i Nigeria og deretter dro han til Europa, hvor han først studerte ved universitetet i London. Deretter tok han lisensiatgraden i teologi ved det teologiske fakultetet i Lyon i Frankrike og så doktorgraden i filosofi ved Det katolske universitetet i Fribourg i Sveits. 

I 1973 vendte han tilbake til Kamerun, hvor han ble rektor for det høyere regionale seminaret i Bambui i erkebispedømmet Bamenda (1973–79), samtidig som han utførte pastoralt arbeid i Bamenda. Han var også kapellan for det katolske kvinneforbundet og var sterkt involvert i å fremme den økumeniske bevegelsen. Han ble høyt aktet av presbyterianere og baptister.

### Biskop av Yagoua
Tumi ble i 1979 utnevnt til den første biskop av Yagoua av pave Johannes Paul II. Paven bispeviet ham den 6. januar 1980 i Peterskirken; medkonsekrerende var kurieerkebiskop Eduardo Martínez Somalo, og hjelpebiskop i Milano Ferdinando Maggioni.

### Koadjutorerkebiskop, så erkebiskop, av Douala
Han ble i 1982 utnevnt til koadjutor-erkebiskop med etterfølgelsesrett av Garoua, og overtok som erkebiskop av Garoua i 1984.

### Kardinal
Den 28. juni [1988 ble han kreert til kardinal av pave Johannes Paul II, og ble tildelt *Santi Martiri dell’Uganda a Poggio Ameno* som sin tittelkirke. Han ble den første kardinalen noen sinne fra Kamerun. Han ble medlem av Kongregasjonen for folkenes evangelisering (Propaganda Fide), Kongregasjonen for katolsk utdannelse, Det pavelige rådet for interreligiøs dialog, Det pavelige rådet for kulturen og Det pavelige rådet "Cor Unum".

Han deltok på den åttende ordinære bispesynoden høsten 1990 som presidentdelegat, var medlem av generalsekretariatet (1990-94), deltok på bispesynoden for Afrika våren 1994 som presidentdelegat og var medlem av generalsekretariatets råd for Afrika-synoden.

Han ble i 1991 utnevnt til erkebiskop av Douala. Han deltok på den fjerde generalkonferansen for det latinamerikanske bisperådet (Celam) i Santo Domingo i Den dominikanske republikk høsten 1992 og på bispesynoden for Afrika våren 1994 som presidentdelegat. Han var pavens spesialutsending til den ghanesiske nasjonale Eukaristiske kongress i Tamale i januar 1998.

Han deltok i konklavet i april 2005 som valgte pave Benedikt XVI. Han deltok på den andre spesialsynoden for Afrika i oktober 2009. 

Den 17. november 2009 aksepterte pave Benedikt XVI hans aldersbetingede avskjedsønske.  Han var da 79 år, langt over den vanlige aldersgrensen på 75 år. Kardinal Tumi var for gammel til å delta ved pavevalget i 2013.

Han døde 3.april 2021 en alder av 90 år.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Kardinal *Christian Wiyghan Tumi* (1930-2021) *1980

## Referanser


## Eksterne lenker
* Fyldige kardinalsbiografier på norsk – katolsk.no
* Biografi på The Cardinals of the Holy Roman Church